SKRIFTLIG FORESPØRGSEL E-1747/99

af Karl von Wogau (PPE-DE) til Kommissionen

(1. oktober 1999)

Om: Brændstofkontrol ved passage af grænsen til Ungarn

Har Kommissionen kendskab til, at den ungarske told ved lastbiler, der passerer grænsen, gennemfører brændstofkontrol og ved mængder på over 200 liter kræver gebyrer og i tilfælde af manglende anmeldelse også idømmer straffe?

Er det rigtigt, at lignende kontrol ved kørsel i modsat retning ikke finder sted? Anser Kommissionen det for hensigtsmæssigt i denne forbindelse igen at indføre de tidligere tolddokumenter, der skal bevise, at tanken ved passage af grænsen havde et bestemt indhold? Finder Kommissionen det hensigtsmæssigt, ligesom det allerede er sket med Schweiz, at indgå aftaler med Ungarn, hvorefter disse former for kontrol bør undlades?

Svar afgivet på Kommissionens vegne af Günter Verheugen

(16. november 1999)

I artikel 4 i toldkonventionen om midlertidig indførsel af erhvervskøretøjer benyttet til vejfærdsel (18. maj 1956) hedder det følgende:

Det motorbrændstof, der indeholdes i de normale brændstofbeholdere på køretøjer, som midlertidigt indføres toldfrit, skal tillades indført told- og afgiftsfrit og uanset indførselsforbud og restriktioner. Hver kontraherende part kan dog fastsætte en højeste grænse for det til dens territorium i de midlertidigt indførte køretøjers brændstofbeholdere således medbragte kvantum brændstof.

Både Ungarn og Fællesskabet har undertegnet denne konvention (Rådets beslutning 94/0111/EF af 16. december 1993 om indgåelse af toldkonventionen om midlertidig indførsel af erhvervskøretøjer benyttet til vejfærdsel (1956) og om accept af De Forenede Nationers resolution om anvendeligheden af carnets de passage en douane og CPD carneterne i forbindelse med erhvervskøretøjer benyttet til vejfærdsel(1)).

På linje hermed fastsættes det i den ungarske lovgivning, at import af benzin i mængder, som overstiger 200 liter, er omfattet af moms og punktafgifter. Eftersom tolden på benzin for øjeblikket er 0 %, omfattes importen i praksis kun af moms og punktafgifter. Ungarn har imidlertid indgået bilaterale aftaler med visse lande, der gensidigt har fastsat begrænsninger, som adskiller sig fra ovennævnte.

Visse medlemsstater udnytter for øjeblikket muligheden for at begrænse fritagelsen som anført i artikel 113 i Rådets forordning (EØF) 1315/88 af 3. maj 1988 om ændring af forordning (EØF) 2658/87 om told og statistiknomenklaturen og Den Fælles Toldtarif og forordning (EØF) 0918/83 om en fællesskabsordning vedrørende fritagelse for import- og eksportafgifter(2), der fastsætter følgende:

For så vidt angår brændstof i erhvervskøretøjers og specialcontaineres normale tanke kan medlemsstaterne begrænse fritagelsen til 200 liter pr. køretøj, pr. specialcontainer og pr. rejse.

I december 1995 gav Rådet Kommissionen mandat til at forhandle om aftaler med Bulgarien, Ungarn og Rumænien med henblik på fastsættelse af visse betingelser for vejtransport af gods og for fremme af kombineret transport for at lette vejtrafikken gennem de kontraherende parters område. Aftalerne blev undertegnet med Bulgarien og Ungarn i henholdsvis december 1998 og april 1999, mens forhandlingerne med Rumænien fortsætter. Spørgsmålet om toldfritagelse for brændstofmængder over 200 liter er dog fortsat genstand for drøftelser i Rådet.

(1) EFT L 56 af 27.2.1994.

(2) EFT L 123 af 17.5.1988.